**OBRAZLOŽENJE OPĆEG DIJELA PETIH IZMJENA I DOPUNA PRORAČUNA GRADA NOVSKE ZA 2021. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Krajem proračunske godine zadnjim izmjenama i dopunama proračuna provodi se usklađenje stavaka plana s realizacijom. Ovim petim izmjenama i dopunama proračuna izvršena su usklađenja na stavkama prihoda i rashoda, izvršeno je usklađenje izvora financiranja, a za odobrene projekte planirana dodatna sredstva pomoći. Prema Naputku Ministarstva financija na ime sredstava pomoći koja su primljena za povrate po godišnjim poreznim prijavama i pomoći na ime odgođeno plaćanja poreznih obveza poreza na dohodak, iskazan je primitak beskamatnog zajma.

Prema *Računu prihoda i rashoda,* prihodi poslovanja iskazani su sa smanjenjem od 9,5 % ili 8.301.199,00 kn te plan tih prihoda iznosi 79.225.300,00 kn. Prihodi od prodaje nefinancijske imovine smanjeni su za 2.876.308,00 kn te plan iznosi 3.174.292,00 kn. Rashodi poslovanja iskazani su s povećanjem za 906.829,00 kn tako da plan rashoda poslovanja ovim izmjenama iznosi 64.140.286,00 kn. Rashodi za nabavu nefinancijske imovine smanjeni su za 5.459.201,00 kn te plan iznosi 46.234.468,00 kn.

Prema *Računu zaduživanja/financiranja*, primici od financijske imovine povećani su za 1.624.975,00 kn što znači da plan primitaka od financijske imovine iznosi 29.633.900,00 kn dok su izdaci za financijsku imovinu i otplatu zajmova smanjeni za 5.000.160,00 kn pa planirani izdaci za otplatu kredita iznose 3.002.120,00 kn. Uvažavajući promjene na prihodovnoj i rashodovnoj strani, uz planirana sredstva viška/manjka koja su utvrđena obračunom proračuna za 2020. godinu i raspoređena u proračunu sukladno Odluci o raspodjeli rezultata poslovanja 2020. godine, proračun je ovim izmjenama iskazan sa smanjenjem za 7,42% ili 9.552.532,00 te iznosi 119.153.908,00 kn.

Promjene na prihodovnoj strani iskazane su najvećim dijelom kod prihoda pomoći. Prihodi pomoći smanjeni su za 7.555.252,00 kn. Smanjenje ovih prihoda najvećim dijelom se odnosi na usklađenje prihoda pomoći na ime fiskalnog izravnanja. Plan ovih prihoda usklađen je s Odlukom o udjelu sredstava fiskalnog izravnanja za 2021. godinu te je iskazano smanjenje za 3.068.441,00 kn. U skladu s tom promjenom, na rashodovnoj strani proračuna izvršene su promjene izvora financiranja rashoda s obzirom da je sredstva pomoći potrebno dodijeliti točno određenom rashodu proračuna. Smanjenje je iskazano na stavci prihoda pomoći za financiranje hotela Knopp u iznosu od 3.300.000,00 kn radi usklađenja plana i odobrenih sredstava. Radi usklađenja plana i ugovora, izvršeno je smanjenje sredstava pomoći za sanaciju deponije Kurjakana za 256.612,00 kn. Odobrena su sredstva pomoći od 70.000,00 kn za rekonstrukciju kuhinje u Dječjem vrtiću „Radost“ Novska. Smanjenje prihoda od prodaje proizvoda i robe te pruženih usluga u iznosu od 954.221,00 kn odnosi se na povećanje vlastitih prihoda proračunskog korisnika JVP za 40.000,00 kn, planiranje prihoda/rashoda na ime povrata zemljišta od Vodovoda Novska d.o.o u iznosu od 87.754,00 kn te smanjenja prihoda donacija od 1.081.975,00 kn na ime projekta NOVsky jer su sredstva osigurana planom proračuna za 2022. godinu. *Prihodi od prodaje nefinancijske imovine* smanjeni su za 2.876.308,00 kn radi usklađenja plana i realizacije.

Na rashodovnoj strani proračuna promjene na *rashodima za zaposlene* izvršene su radi usklađenja plana i realizacije sa smanjenjem za 167.252,00 kn. Materijalni rashodi iskazani su s povećanjem za 1.325.375,00 kn.

U skupini *materijalnih rashoda* najveće povećanje iskazano je kod rashoda za usluge koje su povećane za 1.055.237,00 kn. Povećanje rashoda za usluge vidljivo je u programu održavanja objekata i uređaja komunalne infrastrukture s povećanjem od 900.000,00 kn. U skupini materijalnih rashoda iskazano je povećanje ostalih nespomenutih rashoda poslovanja za 213.471,00 kn. Povećanje se odnosi na usklađenje plana i realizacije na ime troškove sudskih i upravnih postupaka, rashoda za provedbu izbora, obilježavanje prigodnih datuma i dr.

*Financijski rashodi* iskazani su s povećanjem od 11.908,00 kn, i to najvećim dijelom zbog računovodstvenog iskazivanja postupka zatvaranja Poduzetničkog centra u likvidaciji. Ovim izmjenama i dopunama izvršeno je usklađenje plana s potrebama do kraja godine na ime *subvencija*, točnije osigurana su dodatna sredstva za provođenje Programa razvoja malog i srednjeg poduzetništva. Povećanje je iskazano u iznosu od 982.589,00 kn.

*Rashodi pomoći* iskazani su sa smanjenjem za 1.043.808,00 kn koje se najvećim dijelom odnosi na smanjenje potrebnih rashoda za aglomeraciju. Rashodi za financiranje aglomeracije iskazani su sa smanjenjem za 1.000.000,00 kn.

Smanjenja na rashodima *naknada građanima i kućanstvima* te *ostalim rashodima* iskazana su radi usklađenja plana i realizacije.

*Rashodi za nabavu nefinancijske imovine* iskazani su sa smanjenjem za 5.459.201,00 kn. Povećanje rashoda od 87.754,00 kn na stavci materijalne imovine iskazano je zbog računovodstvenog iskazivanja primitka donacije od Vodovoda Novska d.o.o. (povrat darovanog zemljišta). Ostala smanjenja u skupini rashoda za nabavu proizvedene dugotrajne imovine i dodatnih ulaganja na nefinancijskoj imovini odnose se na usklađenja plana s potrebama do kraja godine. Tako je iskazano smanjenje rashoda na kapitalnim projektima: rekonstrukcija i dogradnja hotela Knopp za 3.300.000,00 kn, NOVsky za 1.289.592,00 kn, rekonstrukcija kuhinje Dječjeg vrtića „Radost“ Novska 90.000,00 kn, izgradnja mrtvačnice u Brestači 475.505,00 kn, uređenje dječjih igrališta 45.000,00 kn, sanacija deponije Kurjakana 284.384,00kn, prostorno-planska dokumentacija 238.750,00 kn, itd.

*Primici od financijske imovine i zaduživanja* iskazani su s povećanjem za 1.624.975,00 kn. Planirana su sredstva primitaka od financijske imovine u iznosu od 1.800.000,00 kn na ime beskamatnog zajma kojeg je odobrila država na ime odgođenog plaćanja poreznih obveza poduzetnika u vrijeme Covida te na ime povrata poreza po godišnjim prijavama poreza na dohodak. Planirana su sredstva za isknjiženje udjela u glavnici Poduzetničkog centra u likvidaciji u iznosu 20.000,00 kn (koliko je iznosio temeljni kapital), a na ime prodaje dionica izvršeno je usklađenje računovodstvenog praćenje prihoda prodaje. Na stavkama financijskih izdataka, točnije izdacima za otplatu glavnice primljenih kredita iskazano je smanjenje od 5.000.000,00 kn. Sredstva su planirana za iskazivanje izdataka na ime odobrenog minusa na računu Grada. Kako sredstva neće biti vraćena u tekućoj godini, potrebno je iskazati prihod na ime odobrenog minusa na računu, a iduće godine, izdatak u proračunu.